Obrazloženje **OPĆEG DIJELA** FINANCIJSKOG PLANA 2025-2027

**08012 DRŽAVNI ZAVOD ZA INTELEKTUALNO VLASNIŠTVO**

Sukladno obvezi iz članka 36. Zakona o proračunu („Narodne novine“, br. 144/21) i Pravilnika o planiranju u sustavu proračuna („Narodne novine“, br. 1/24) u nastavku se daje obrazloženje općeg dijela financijskog plana 2025-2027.

**PRIHODI I PRIMICI**

U planskom razdoblju Državni zavod za intelektualno vlasništvo (DZIV) planira samo poslovne prihode (razred 6), iz sljedećih izvora financiranja:

* 11 Opći prihodi i primici
* 31 Vlastiti prihodi
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene

Od navedenih izvora prihodi iz izvora 11, 31, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se prihodi iz izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Projekcija prihoda po izvorima financiranja za izvještajno razdoblje je kako slijedi:



Iz izvora Općih prihoda i primitaka (izvor 11) DZIV pokriva rashode za zaposlene, materijalne troškove, financijske rashode, te rashode za nabavu proizvedene dugotrajne imovine.

Vlastite prihode DZIV ostvaruje poslovanjem internog ugostiteljskog objekta. U svibnju 2022. godine ovaj ugostiteljski objekt je privremeno zatvoren zbog nemogućnosti osiguravanja ljudskih resursa za njegovo vođenje. Razmatraju se koncepti nastavka rada ovog internog ugostiteljskog objekta, a odabir odgovarajućeg poslovnog modela utjecat će na prihode s ovog izvora. Nastavak poslovanja generirao bi prihode i većeg obujma od planiranih, dok bi odlukom o trajnom zatvaranju ugostiteljskog objekta prihodi s ovog izvora u planskom razdoblju u potpunosti izostali.

Prihodi iz izvora financiranja 51 (pomoći EU) se ostvaruju od tijela Europske unije temeljem utvrđenih pravila za pokrivanje troškova rada u tim tijelima. Prihodima se u najvećem dijelu pokrivaju troškovi službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije.

Prihodi iz izvora 52 (ostale pomoći i darovnice) se ostvaruju od međunarodnih organizacija za intelektualno vlasništvo s kojima DZIV surađuje u ime Republike Hrvatske. U najvećem dijelu prihodi predstavljaju refundacije Europske patentne organizacije za rashode službenih putovanja zaposlenika DZIV-a kao predstavnika Republike Hrvatske na sastancima stručnih i upravljačkih tijela Europske patentne organizacije (EPO) i radnih grupa, za rashode stručnog usavršavanja zaposlenika DZIV-a na programima EPO-a, te za troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a.

Prihodi iz izvora 43 (ostali prihodi za posebne namjene) ostvaruju se temeljem dviju aktivnosti. Prihodi temeljem aktivnosti A763000 – *Administracija i upravljanje Državnog zavoda za intelektualno vlasništvo* (43-A) transferne su prirode i koriste se isključivo za podmirivanje rashoda međunarodnih obveza Republike Hrvatske temeljem Europske patentne konvencije i međunarodnog Ugovora o suradnji u području patenata. Prihode čine uplate propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, a propisani udio tih naknada DZIV transferira Europskoj patentnoj organizaciji. U manjem dijelu prihode predstavljaju uplate propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja koje DZIV u cijelosti transferira Svjetskoj organizaciji za intelektualno vlasništvo (WIPO). U neznatnom dijelu prihode čine i uplate naknade podnositelja nacionalnih patenata za tražene posebne stručne usluge Europske patentne organizacije koji se također u cijelosti transferiraju toj organizaciji. Prihode preostale nakon podmirenja međunarodnih obveza DZIV periodično transferira u državni proračun na stavci 3295 - Pristojbe i naknade, uz zadržavanje kontinuirane rezerve za podmirenje ovih obveza prema planu dospijeća. Dinamiku ovih prihoda moguće je samo okvirno planirati budući da isti ovise o više čimbenika - o trendovima godišnjeg broja prijava Europskih patenata i učinkovitosti postupka priznanja Europskih patenata od strane Europskog patentnog ureda kao izvršnog tijela Europske patentne organizacije, interesu nositelja Europskih patenata da isti budu u vrijednosti na teritoriju Republike Hrvatske i trajanju njihovog interesa za održavanja istih u vrijednosti (do maksimalnih 20 godina), strukturi nositelja Europskih patenata (s obzirom na umanjenu obvezu plaćanja naknada za neke kategorije), te propisanoj visini nacionalnih naknada i visini minimalnih naknada propisanoj od strane Europske patentne organizacije. Temeljem dosadašnjih trendova projicirano je kretanje ovih prihoda u planskom razdoblju.

Prihodi temeljem aktivnosti T763005 – *Suradnja DZIV-a s Uredom Europske unije za intelektualno vlasništvo* (43-T) predstavljaju namjenske uplate Ureda Europske unije za intelektualno vlasništvo (EUIPO) za svrhe propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Člankom 152. propisano je da EUIPO i središnji uredi za industrijsko vlasništvo država članica surađuju radi promicanja konvergencije praksi i alata u području žigova i dizajna te da EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica u tim projektima. Godišnja dinamika ovih prihoda ovisi o godišnjoj dinamici provedbe projekata suradnje između EUIPO-a i DZIV-a. Za razdoblje 2025. godine ovi prihodi suradnje planiraju se u porastu od 2% u odnosu na tekuću 2024. godinu, te po 5% za projekcije 2026. i 2027.godine. Projekti koji se financiraju iz ove financijske potpore EUIPO-a različite su prirode, od kratkoročnih odnosno jednogodišnjih, do višegodišnjih ili kontinuiranih, a cilj im je stalna nadogradnja stručnih praksi i operativnog poslovanja, uključujući informatičke alate i sustave. Godišnji prihodi temeljem članka 172. (nadoknada troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a) ovise o kretanju relevantnih godišnjih pokazatelja u postupcima zaštite i provedbe prava žigova, a obveza EUIPO-a da nadoknadi troškove koji su nastali određene godine primjenjuje se samo u mjeri u kojoj u toj godini nije došlo do manjka proračuna EUIPO-a. S obzirom da se ovi prihodi ostvaruju s vremenskim pomakom od dvije godine (uplate za n-tu godinu u n+2. godini), za plansku 2025. su ovi prihodi najavljeni u iznosu 341.007,30 €, a prema ostvarenju poslovanja EUIPO-a u 2023. godini. S obzirom na to da za 2024. godinu projekcija ukazuje na pozitivno poslovanje EUIPO-a, to i u 2026. godini DZIV može očekivati prihode po ovoj osnovi (projicirani su u iznosu od 280.000 €). Prihodi u 2027. godini ovisit će o rezultatima poslovanja u 2025. godini, a projicirani su u jednakom iznosu kao i za 2026. godinu.

Za izvještajno razdoblje ne planiraju se primici.

**RASHODI I IZDACI**

Od ukupnih rashoda DZIV-a većinu čine rashodi poslovanja (99%), a ostatak rashodi za nefinancijsku imovinu.

Rashodi iz izvora 11 (Opći prihodi i primici) odnose se na rashode za zaposlene, materijalne troškove, financijske rashode, te rashode za nabavu proizvedene dugotrajne imovine. Rashodi ovog izvora su planirani sukladno limitima određenih od strane razdjela za 2025-2027. godinu. Rashodi za zaposlene čine 95% rashoda s ovog izvora za 2025. (95% za 2026., i 94% za 2027.); planirani su na temelju važećih materijalnih prava državnih službenika i dužnosnika (prema provedenoj reformi plaća službenika u ožujku 2024. i dužnosnika u srpnju 2024.), i prema projekciji povećanja broja zaposlenih, gdje se sa ukupno 88 zaposlenih na kraju 2024. tj. 66% popunjenosti radnih mjesta predviđenih propisima o unutarnjem ustrojstvu DZIV-a planira postići zaposlenost od 91 zaposlenika u 2025. (69%), te 91 u 2026. (69%) i 92 zaposlenika u 2027. godini (70%).

Rashodi za materijalne troškove na izvoru 11 za 2025. planirani su na način i u približnom iznosu kao i za 2024. godinu zbog ograničenja dodijeljenih limita od strane razdjela. Ovi rashodi planirani za 2025. čine 53% ostvarenih istovrsnih rashoda iz 2023. godine iako su stvarni troškovi poslovanja znatno porasli s obzirom na inflaciju i ulaganja u digitalnu transformaciju poslovanja i razvidno je da su nedostatni za pokriće troškova redovnog poslovanja DZIV-a (kako za plansku 2025., tako i za projicirane godine). Zbog toga se dio troškova redovnog poslovanja planira na izvoru za namjenske projektne aktivnosti.

Rashodi iz izvora 31 (vlastiti prihodi) za izvještajno razdoblje planiraju se u jednakim godišnjim iznosima, ali će isti ovisiti o odluci o nastavku ili prestanku rada internog ugostiteljskog objekta.

Rashodi iz izvora 51 (pomoći EU) odnose se na troškove službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije.

Rashodi iz izvora 52 (ostale pomoći i darovnice) odnose se na troškove službenih putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije (EPO) i radnih grupa, troškove stručnog usavršavanja zaposlenika DZIV-a putem programa EPO-a, te troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a te drugih međunarodnih organizacija. Ovi rashodi planiraju se u jednakim godišnjim iznosima za plansko i projicirano razdoblje, a ovisit će o globalnim, europskim i svjetskim poslovnim okolnostima.

Najveći dio rashoda iz izvora 43 (43-A) čine rashodi naknada i pristojbi (u planu za 2025. čine 51% od ukupnih rashoda izvora 43, dok za 2026.-2027. taj udio iznosi 63% odnosno 64%). Ovi rashodi predstavljaju prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije, prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske. Razlika između prihoda i rashoda za navedene svrhe uplaćuje se periodički u državni prihod i nije vidljiva u propisanom modelu iskazivanja prihoda i rashoda financijskog plana. Ostali rashodi (43-T) odnose se na rashode namjene propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Za 2025. godinu je 41% ovih rashoda planirano za izradu i uvođenje novog Sustava elektroničkog uredskog poslovanja (SEUP) i Sustava upravljanja dokumentacijom (DMS) kao sustava za temeljno poslovanje za koje nisu osigurana dovoljna sredstva sa izvora 11 unutar limita dodijeljenih od strane razdjela, dok ostatak od 59% čine rashodi projekata suradnje između EUIPO-a i DZIV-a radi promicanja konvergencije praksi i alata u području žigova i dizajna, pri čemu od materijalnih rashoda za tu svrhu najveći udio (43%) čine računalne usluge za projekte digitalne transformacije poslovanja i razvoja digitalnih alata u području žigova i dizajna; te (18%) rashodi za zakupnine i najamnine (za licence računalnih programa i njihovo održavanje) i (13%) rashodi za internetske i druge usluge u okviru sustava Hitronet i rashodi za pristup pohrani u Centru dijeljenih usluga koji se odnose na obvezu korištenja državne informacijske infrastrukture, odnosno ukupno 31% za temeljne troškove digitalnog poslovanja za koje nisu osigurana dovoljna sredstva sa izvora 11 unutar limita dodijeljenih od strane razdjela.

Za izvještajno razdoblje ne planiraju se izdaci.

**PRIJENOS SREDSTAVA IZ PRETHODNE U SLJEDEĆU GODINU**

Kumulirana a neutrošena sredstva svih izvora prihoda (osim Općih prihoda i primitaka), u iznosima projekcija sredstava na kraju godine, predviđaju se za prijenos u iduću fiskalnu godinu.

Vlastita sredstva (izvor 31), sredstva pomoći EU-a (izvor 51) te sredstva ostalih pomoći i darovnice (izvor 52), kumulirana su u ukupnom iznosu od 10.554 € (od čega sredstva vlastitih prihoda čine 8.985,38 €), te će se postupno, kroz plansko i projicirano razdoblje, utrošiti u svrhe za koje su namijenjena.

Sredstva ostalih prihoda za posebne namjene (izvor 43-T) kumulirana su u značajnom iznosu (2.951.160 €) iz prethodnih proračunskih razdoblja. Korištenje ovih sredstava planirano je za provedbu različitih projekata suradnje između EUIPO-a i DZIV-a radi promicanja konvergencije stručnih praksi u postupcima priznavanja prava žiga i registriranog industrijskog dizajna te razvoja i održavanja pratećih korisničkih i poslovnih digitalnih alata, uključujući projekte digitalne transformacije poslovanja te održavanja i razvoja informacijsko-komunikacijske infrastrukture DZIV-a radi ispunjavanja ugovorenih standarda u pogledu održavanja zajedničkih korisničkih digitalnih alata, kao i projekte usmjerene na razvijanje i podizanje svijesti o zaštiti intelektualnog vlasništva i suzbijanje prometa krivotvorenim proizvodima kojima se povrjeđuju prava intelektualnog vlasništva. Kumulacija ovih sredstava proizlazi iz nekoliko razloga: kao posljedica pandemijskog razdoblja djelomično zaustavljene ili znatno usporene poslovne aktivnosti; iz problema nedostatka stručnih ljudskih potencijala u DZIV-u gdje se propisana djelatnost temelji prvenstveno na intenzivnim intelektualnim aktivnostima visokostručnih ljudskih potencijala te prioritetno korištenje raspoloživih ljudskih potencijala za održavanje postojeće razine poslovanja i dinamike provedbe postupaka priznanja prava intelektualnog vlasništva na račun odgode projekata (kao problem koji je višekratno alarmiran prema nadležnim tijelima); neizvjesnosti poslovanja zbog geopolitičkog okruženja te neizvjesnih gospodarskih trendova.

U planskom razdoblju 2025.-2027. godine planiraju se daljnji novi projekti kojima će se povećati dinamika rashoda za ove namjene. Prvenstveno se planiraju projekti digitalne transformacije poslovanja za potrebe razvoja i održavanja poslovnih i korisničkih digitalnih alata, te nastavak aktivnosti na reformi pravnog sustava zaštite intelektualnog vlasništva u području zemljopisnih oznaka podrijetla i industrijskog dizajna te daljnja konvergencija praksi u postupcima priznanja ovih prava i prava žiga, aktivnosti povećanja informacijske sigurnosti te dostupnosti i povezanosti korisničkih digitalnih alata, digitalnih registara i baza podataka intelektualnog vlasništva, pojačane aktivnosti na podizanju razine svijesti i informiranju i educiranju ciljnih grupa korisnika sustava zaštite intelektualnog vlasništva, te će se iskoristiti akumulirana sredstva u projiciranim iznosima za predstojeće plansko razdoblje.

Sredstva ostalih prihoda za posebne namjene (izvor 43-A) koja se prenose, transferne su prirode i u siječnju se uplaćuju u Europsku patentnu organizaciju (za zadnji kvartal 2024.) – na gore u tekstu opisani način.

**UKUPNE I DOSPJELE OBVEZE**

Stanje ukupnih i dospjelih obveza, na dane: 31.12.2023. i 30.6.2024. prikazano je slijedećoj tablici:

|  |  |  |
| --- | --- | --- |
| EUR | Stanje obveza na dan 31.12.2023. | Stanje obveza na dan 30.6.2024. |
| Ukupno obveze | 214.703 | 273.260 |
| Dospjele obveze | 0 | 0 |

Sve obveze se u pravilu podmiruju u roku dospijeća, a prikazani iznosi stanja predstavljaju:

* 85% čine obveze za zaposlene (po osnovi obračuna mjesečne plaće, a čija isplata se izvršava početkom narednog mjeseca),
* ostatak čine obveze za materijalne rashode koje se sastoje od obveze za naknadu troškova zaposlenima (službena putovanja, naknada prijevoza do radnog mjesta, stručna usavršavanja), obveze za podmirenje telefonskih i poštanskih rashoda, rashoda za usluge promidžbe i informiranja, intelektualne usluge i računalne usluge te ostale tekuće obveze.